**27.03.2020.**

**Поштовани ученици 7. разреда**

**Прочитајте вашу лекцију из ГЕОГРАФИЈЕ**

 **Потребно је да обновимо основна знања о Северној Америци, тако да ћемо поновити**

**географске одлике Северне Америке.**

1. **Положај Северне Америке**

 **Северна Америка је 3. континент по величини у свету.**

**Простире се на северној полулопти, али у западној хемисфери.**

**Лежи између Тихог океана на западу и Атлантског океана на истоку.**

**У правцу север-југ, простире се од хладних,поларних области на северу, до тропске области на југу.**

**Јужни део континента назива се Средња или Централна Америка. Она се простире до Панамске превлаке, која спаја два континента: Северну Америку и Јужну Америку. (превлака - уска површина копна која спаја две веће копнене целине или два континента) -положај континента се лако усваја док гледате карту света, која се налази у вашем атласу.**

1. **Насељавање континента**

 **Крајем XV века, на обале Бахамских острва искрцао се Колумбо. Одмах затим,**

**Ђовани Кабото истражује атлантску обалу Северне Америке заједно са Америгом Веспучијем,**

**по коме је Америка добила име.**

**Након извесног времена, отпочело је досељавање Европљана на Нови континент, тако да**

**су Енглези, Французи, Швеђани, Холанђани и Шпанци оснивали колоније у Северној Америци.**

**Временом су Северну Америку поделиле Енглеска, Француска и Шпанија.**

 **После рата за независност енглеских колонија оснивају се крајем XVIII века Сједињене Америчке Државе (САД). Ова нова држава, створена од енглеских колонија, проширује се на француске и шпанске поседе.**

**На северу се од енглеске и француске управе осамосталила Канада, а у Средњој Америци, коју су потчинили Шпанци, створен је низ малих држава.**

**На тај начин северни део континента задржао је јак англосаксонски утицај, док су Мексико и Средња Америка примили утицај Шпанаца, те се убрајају у Латинску Америку. – многи од вас већ знају ове чињенице, јер сте учили о томе и на часовима историје, наставите да повезујете знања из ова два предмета**

1. **Природа Северне Америке (острва, полуострва, заливи, планине, низије, реке и језера- све смо то обележавали на немим картама)**

**Континент Северна Америка је је састављен од канадског штита на северу, громадних планина Апалачи на истоку, веначних планина Кордиљери на западу и Средишње (Велике) низије (равнице) у сливу Мисисипија. Кордиљери се састоје од неколико планинских венаца:**

**Стеновите планине, Приморске, Каскадске планине. (Кордиљери, на шпанском Cordilleras – планински ланац, најдужи планински систем на Земљи. Протеже се дуж целе западне обале Северне и Јужне Америке, од Аљаске до Огњене Земље, преко 18 000 km. Кордиљери Јужне Америке називају се Анди)**

**У Средњој Америци су планине Сијера Мадре и Мексиканска висораван са вулканским врховима Оризаба и Попокатепетл (активни вулкани са врховима од преко 5000m ).**

**(погледајте на карти ове планине и вулкане у Мексику)**

**Средња Америка је иначе активно подручје земљотреса и вулкана.**

**Ваш задатак је да погледате карту Северне Америке, да пронађете планине и вулкане Средње Америке, и обележите их картографским знацима у вашој немој карти. Ко није до сада послао слику своје попуњене неме карте (Средња Америка), може то да уради у Гугл учионици, где је сарадња много једноставнија него преко мејла.**

**Питања за вежбање (уз карту):**

* **Покажи на карти света највеће острво на свету. (Гренланд)**
* **Покажи на карти Северне Америке Кордиљере и њихов највиши врх. (Мак-Кинли на Аљасци, 6194 m)**
* **Покажи на карти Северне Америке Апалаче и који је највиши врх тих планина?**

**(Мичел, 2036 m)**

* **Која је најдужа река Северне Америке и где се улива?**
* **Наведи групу од 5 великих језера у Северној Америци (Велика језера), и покажи их на карти. (потребно је да знате њихова имена)**
* **Како се другачије зову Ескими?**
* **Наведи главни град САД, и највећи град у тој држави.**
* **Наведи главни град Канаде и највећи град те државе.**
* **Како изгледа картографски знак за вулкан? (▲ - ако је троугао црвене боје, вулкан је активан)**

**Занимљивости:**

**Нијагарини водопади (национални парк) налазе се на истоименој реци, која истиче из језера Ири и улива се у језеро Онтарио, на граници САД и Канаде. Чине их три узастопна водопада која су изузетно широка, због чега изгледају импресивно и привлаче бројне туристе. На Нијагариним водопадима подигнута је прва хидроелектрана на свету, по принципима истакнутог српског научника Николе Тесле.**

 **Поздрав од наставнице географије.**